khistorydata/jeongjo-sjw-relations huggingface dataset:
정조 9년
乙巳十月二十一日午時。上御春塘臺。右副承旨入侍時。右副承旨李祖承。假注書朴蓍壽。記注官金健修。記事官尹行任。以次進伏訖。上曰。明日次對。時原任大臣及閣臣。同爲入侍。出榻敎以慶尙監司原春監司罷職傳旨。命書傳敎曰。朝筵已有下敎。以重其事之意。雖已處分。方面體重。數遞可悶。以越捧五等捧傳旨。仍命退。諸臣以次退出。
정조 9년
行都承旨金尙集坐。行左承旨李秉模坐。右承旨趙鼎鎭坐直。左副承旨未差。右副承旨李祖承坐。同副承旨尹尙東坐直。注書金孝建奉命在外一員未差。假注書李敬五仕朴蓍壽仕直。事變假注書尹羽烈仕。
정조 9년
傳于尹尙東曰。右副承旨入侍。
정조 9년
李秉模啓曰。因一所草記。監試官洪良浩。以親病陳疏矣。莫重國試。監試官不備。極涉未安。令本院稟旨變通事。允下矣。原單子。所當改付標以入。而憲府臺諫。皆已遞職。故與監試官望單子。改修正以入之意。敢啓。傳曰。知道。
정조 9년
傳于趙鼎鎭曰。都尉周甲在。昨日追念貴主。曷勝愴感。明日遣內侍致祭。和平貴主主第祭文。當製下矣。
정조 9년
李秉模啓曰。假注書朴蓍壽。身病猝重。勢難察任。今姑改差。何如。傳曰。允。
정조 9년
假注書朴蓍壽改差代以洪義浩爲假注書。
정조 9년
李秉模。以永陵碑石監董堂上意啓曰。本陵碑石。依下敎。昨日與京畿監司徐有防。眼同看審後。運諸于畿營。自今日以倭礪石。磨礱取色。數日後。當爲了畢。故入刻吉日。令日官推擇。則今十月二十五日卯時。二十八日辰時。俱吉云。以何日定行乎。敢稟。傳曰。以二十五日爲之。前一日。監董閣臣及雁官。與卿等奉詣至城門外。畿伯率差備官祗迎後。同爲隨詣權安役所。翌朝入刻。而畢刻後。眞榻濃榻各五本。粧簇進上各十二件。只以印本內入。待啓下。內閣仍卽分付戶曹。作貼以爲頒賜之地。印本奉詣日。卿與閣臣畿伯差使員監役官等陪進。請承傳色入啓。可也。
정조 9년
尹尙東。以禮曹言啓曰。卽接全羅監司李在學移文。則長興府使牒呈內。忠宣公文益漸書院延額及祗受致祭日字。以來十一月初十日推擇云。祭物執事官。令本道差定進排事知委。而本曹郞廳則定日臨時受香祝進去。以爲致祭宣額之地。何如。傳曰。允。
정조 9년
金尙集。以禮曹言啓曰。今十月十九日。大臣京畿監司禮曹參判各司久任郞廳入侍時。禮曹參判李文源所啓。臣今番敬陵補土時。奉審碑石陰記。則王妃誕降。不書年。只書月日。新舊譜略所載誕辰年月日。又與之相左。事係莫重。實有未安。敢此仰達矣。上曰。事係重大。發遣卿曹郞官。議于大臣。草記稟處可也事。命下矣。發遣本曹郞廳。議于大臣。則議政府左議政臣洪樂性。以爲。臣敬考璿源譜略凡例。則戊寅修改時所錄條曰。昭惠王后誕降月日。舊譜中。誤以三月十二日載錄。而誕降之年則闕疑未錄。今以正統二年丁巳九月八日改錄。敬考列聖誌狀。則敬陵表石陰記曰。昭惠王后韓氏。正統二年九月八日誕生。蓋戊寅改錄表石陰記。如是相符。則舊譜之誤。明白無疑。至於碑石。不但闕年。而日月又如舊譜之誤云。則與冊子所載陰記相左。誠未知何故而然也。宜有考正之擧。而事係莫重。伏惟上裁云。領中樞府事臣金尙喆。病不獻議。領敦寧府事臣鄭存謙。以爲。敬陵表石。不書王妃誕降之年。只書月日。恐是闕疑未錄。新舊譜略誕辰月日。又相左。而謹按列聖誌狀。則敬陵表石陰記。備書王妃誕降年月日。而與新頒譜略所載年月日同。追後編錄之時。有所攷据釐正。則宜從改錄。而事係莫重。伏惟上裁云。行判中樞府事臣徐命善。以爲。不書干支。已是闕文。而月日之相左譜略。亦不可無考定之擧。事係莫重。伏惟上裁云。行判中樞府事臣李福源。受由在外。行判中樞府事臣金熤。以爲。月係年日係月。是爲記年月之法。而陰記之只書月日不書年。恐是闕文之大者。至於新舊譜略所載年月日相左。尤涉未安。考定之擧。似不容少緩。而事關莫重。伏惟上裁云。大臣之意如此。上裁。何如。傳曰。依大臣議施行。可也。
정조 9년
趙鼎鎭。以兵曹言啓曰。依下敎。分付禁軍別將趙圭鎭處。不卽待令內禁衛李謙會李商一朴應浩。各決棍三度之意。敢啓。傳曰。知道。
정조 9년
趙鼎鎭。以武一所試官意啓曰。本所今日平明開場。柳葉箭片箭應射擧子。自澄字半字仍爲試取之意。敢啓。傳曰。知道。
정조 9년
趙鼎鎭。以武一所試官意啓曰。今日本所柳葉箭片箭應射擧子。自緣字至淵字二千四百人內。兩技入格十二人。柳葉箭入格八十六人。片箭入格一百二十二人。合爲二百二十人。而日暮姑停之意。敢啓。傳曰。知道。
정조 9년
趙鼎鎭。以武二所試官意啓曰。臣所今日平明開場。自有字鐵箭。仍爲試取之意。敢啓。傳曰。知道。
정조 9년
趙鼎鎭。以武二所試官意啓曰。臣所今日自天字至國字鐵箭應射一千五百人內。入格七十一人。未及試取六百七人。而日暮姑停之意。敢啓。傳曰。知道。
정조 9년
趙鼎鎭。以武二所試官意啓曰。臣所捧單擧子原數九千七百二十七人。一所移來擧子二百九十六人。都合原數一萬二十三人內。前五日兩技入格九十五人。柳葉箭入格五百七十人。片箭入格七百七十二人。今日自難字至悲字半字兩技入格五人。柳葉箭入格二十人。片箭入格三十八人。合爲一千五百人矣。柳葉箭片箭。旣已畢試。鐵箭今方自天字。仍爲試取。而擧子之數甚多。依近例兩防牌設取之意。敢啓。傳曰。知道。
정조 9년
李祖承。以義禁府言啓曰。因刑曹啓辭。武一所代射出身張弼萬朴奉山。武二所代射出身金澤洙金兌丁崔以采等。移本府處之事。允下矣。張弼萬朴奉山金澤洙金兌丁崔以采等。今方待命。卽爲拿囚之意。敢啓。傳曰。知道。
정조 9년
尹尙東。以刑曹言啓曰。因一所巡廳啓辭。去夜四更五點量。犯夜人幼學李秉德。移送秋曹事。命下矣。犯夜人李秉德依更數。決笞五十度放送之意。敢啓。傳曰。知道。
정조 9년
尹尙東。以刑曹言啓曰。因內醫院啓辭。慶尙道審藥。原春道審藥。令攸司從重科罪事。命下矣。御供事體。何等嚴重。而監捧之時。初不精擇。封進之際。苟充劣品。論其罪狀。極爲痛駭。放勘以大明律詐欺官私取財。杖一百徒三年之律。慶尙道審藥尹有秀。平安道安州牧。原春道審藥趙鳴玉。全羅道靈光郡。竝定配所。各決杖一百後。卽爲押送之意。敢啓。傳曰。知道。
정조 9년
刑曹啓目。粘殺獄罪人申重澄。因前同推。期於得情之意分付。何如。判付啓。依回啓。姑令依前同推爲良如敎。
정조 9년
刑曹啓目。粘罪人李昌己。旣已承款。報議政府。詳覆施行。何如。判付啓。依允。
정조 9년
刑曹啓目粘。罪人李聖彬。更加嚴訊。何如。判付啓。依允。
정조 9년
刑曹啓目。粘前樂安郡守李延喆。移義禁府稟處。何如。判付啓。依回啓。施行爲良如敎。
정조 9년
刑曹啓目。粘罪人奴順得獄事。臣曹不敢擅。上裁。何如。判付啓。時判堂旣經伊時審理。更具意見回啓爲良如敎。
정조 9년
刑曹啓目。粘罪人李從奉。期於得情。崔辰光等放送。何如。判付啓。道狀曺讞。雖置傅生之科。待崔惡才結末。當分首從。從奉身乙。姑爲仍囚。以待處分爲良如敎。
정조 9년
乙巳十月二十二日辰時。上御重熙堂。右副承旨入侍時。右副承旨李祖承。假注書朴蓍壽。記事官李崑秀尹行任。以次進伏訖。上命書傳敎曰。都尉周甲在。昨日追念貴主。曷勝愴感。明日遣內侍致祭。和平貴主主第祭文。當製下矣。仍命退。諸臣以次退出。
정조 9년
乙巳十月二十二日初更。上御重熙堂。承旨入侍時。右副承旨李祖承。假注書朴蓍壽。記事官李崑秀尹行任。以次進伏訖。上曰。俄者兵曹啓目。何以捧入耶。祖承曰。未及詳察矣。上謂崑秀曰。御製草圖寫。今已畢書耶。崑秀曰肅廟御筆。俄果畢書矣。命退。承史以次退出。
정조 9년
乙巳十月二十二日二更。上御重熙堂。承旨入侍時。右副承旨李祖承。假注書朴蓍壽。記事官尹行任。以次進伏訖。上曰。今番東南兩廟碑文御筆。今方模寫。寫字官及畫員。使之待令。賤臣承命出傳。上命寫字等使之模寫。安福臣洪景運等。承命進伏。模寫訖。上曰。夜已深矣。使之明日待令。仍命退。諸臣以次退出。
정조 9년
行都承旨金尙集坐。行左承旨李秉模坐。右承旨趙鼎鎭坐直。左副承旨未差。右副承旨李祖承坐直。同副承旨尹尙東坐。注書金孝建奉命在外一員未差。假注書朴蓍壽仕直一員未差。事變假注書尹羽烈仕。
정조 9년
金尙集啓曰。諸道査啓之過限不爲擧行處。該房察推事。曾有下敎矣。黃海道白川幼學安上言。査啓八月行關。今已過限。尙不修啓。事甚未安。該道道臣。推考警責。何如。傳曰。允。
정조 9년
李祖承啓曰。纔於下龥之際。二所試官等。出榜詣闕。而入闕移時。謂以榜目之未及修正。屢度催促。今始來呈。揆以事體。極爲未安。當該試官及監試官。推考警責。何如。傳曰。允。
정조 9년
李祖承啓曰。俄者武二所試官請推之後。持平沈鏗。正言李日運。來呈避嫌。故自本院纔已退却矣。謂有情勢。旣入闕中。不爲傳啓。旋卽出去。事甚未安。竝推考警責。何如。傳曰。允。
정조 9년
金尙集啓曰。明日抄啓文臣課講時。何承旨進去乎。敢稟。傳曰。右承旨進去。
정조 9년
傳于金尙集曰。左承旨。與御筆模寫監董閣臣入侍。
정조 9년
吏曹口傳政事。以曺允亨爲掌樂主簿。
정조 9년
趙鼎鎭啓曰。假注書李敬五。身病猝重。勢難察任。今姑改差。何如。傳曰。允。
정조 9년
假注書李敬五改差。代以尹悌東爲假注書。
정조 9년
李秉模。以御筆碑役所意啓曰。東南兩廟碑石。皆於東西月廊豎立事。命下矣。東廟月廊。高爲十三尺五寸。碑長與架簷籠臺。高爲十一尺五寸。實餘二尺。碑石排置。誠爲便當。而南廟月廊。高爲十二尺。碑長與架簷籠臺。高爲十一尺八寸。實餘二寸。其勢未免難便豎碑。月廊各一間。略加高廣。趁卽改建。何如。傳曰。允。擇日草記。可也。
정조 9년
金尙集。以弘文館言啓曰。本館下番修撰臣申蓍。以御營廳從事官今日本營上下坐起時。畫仕出去之意。敢啓。傳曰。知道。
정조 9년
李祖承。以禮曹言啓曰。永陵碑石入刻吉日草記批旨內。以二十五日爲之。前一日監董閣臣。與卿等奉詣至城門外。畿伯率差使員祗迎後。同爲隨詣權安役所。翌朝入刻。而畢刻後。眞榻濃榻各五本。粧簇進上各二十件。只以印本內入。待啓下。內閣仍卽分付戶曹。作貼以爲頒賜之地。印本奉詣日。卿與閣臣畿伯差使員監役官等陪進。請承傳色入啓。可也事。命下矣。碑文奉詣時。簇子及印本內入時。細仗鼓吹。鋪黃土淸道等節。依今番弘陵碑役時例擧行之意。知委。何如。傳曰。允。
정조 9년
李祖承。以禮曹言啓曰。今此永陵碑役時。本陵參奉則在於役處而令。今方遭故。無以推移入直。其代。卽令該曹口傳差出。以爲入直之地。何如。傳曰。允。
정조 9년
吏曹口傳政事。以朴賢秀爲永陵令。
정조 9년
李秉模。以禮曹言啓曰。觀此全羅監司李在學。樂安幼學張文煥上言査實啓本。則論列邑報。附陳跋辭。令該曹覆啓稟處矣。蓋張世暐。無嫡子早死。而文煥。卽未贖身之賤産。故以其弟之子文徵定後。臨死時。遺托於其妻。立養之筆蹟。亦出於其母。禮斜旣成。年數已久。其父其子。連服三次之喪。爲子爲孫。已成兩代之嗣矣。文煥初無一言於其時。而到今其祖母及嫡母已死之後。遽生奪宗之計。隱諱渠父臨終之言。變幻嫡母主張之事。搆其嫡叔。亂其人倫。至有誣罔天聽之擧。道臣所請照律嚴勘云者。無容更議。當初張文煥上言內辭緣。勿施其誣罔悖倫之罪。依査啓嚴治。以懲日後奸民之習事。分付道臣。何如。傳曰。允。
정조 9년
趙鼎鎭。以兵曹言啓曰。御營廳敎鍊官禁軍遞兒窠。今方有闕矣。依定式。禁軍別將與該營中軍。眼同取才。以其居首者塡差之意。分付。何如。傳曰。允。
정조 9년
趙鼎鎭。以武二所試官意啓曰。本所今日開場。鐵箭應射擧子。自率子仍爲試取之意。敢啓。傳曰。知道。
정조 9년
趙鼎鎭。以武一所試官意啓曰。本所鐵箭。纔已畢試。而今日應射擧子。自率字至澄字半字八百三十二人內。具三技入格十人。鐵箭柳葉箭兩技入格四十三人。鐵箭片箭兩技入格五十九人。合爲一百十二人。而摠計前後具三技十二人。鐵箭柳葉箭兩技六十一人。鐵箭片箭兩技八十八人。柳片兩技五矢入格二人。柳片兩技四矢入格十三人。都合爲一百七十六人。而柳片兩技三矢入格之類。今方計劃之意。敢啓。傳曰。知道。
정조 9년
趙鼎鎭。以禁衛營言啓曰。本營把摠申思益。身病猝重。勢難察任。改差。何如。傳曰。允。
정조 9년
尹尙東。以義禁府言啓曰。全羅監司李在學狀啓據。刑曹粘目內。樂安前郡守李延喆。移本府處之事。允下矣。李延喆。時在洪忠道懷德地云。依例發遣府書吏拿來。何如。傳曰。允。
정조 9년
尹尙東。以刑曹言啓曰。卽接武一二所移文。則一所鳳山擧子田德雨。出身李福良。謀議代射於場外。二所中和擧子盧得獜。出身金正麟。寧邊擧子全錫良。出身崔宗漢。亦爲謀議代射。被捉於場外。至於移送。故遲晩取招後。田德雨盧得獜全錫良等。旣與入場代射有異。以未施行律。自臣曹當爲勘處。而李福良金正麟崔宗漢。俱是出身。竝移義禁府處之。何如。傳曰。允。
정조 9년
乙巳十月二十三日卯時。上御重熙堂。右副承旨入侍時。右副承旨李祖承。假注書朴蓍壽。記事官金鳳顯尹行任。以次進伏訖。上曰。昨日御筆模寫。未及盡了。寫字官等。皆已待乎。祖承曰。待令矣。上曰。使之入來。閣臣入闕者。竝入侍。原任直提學徐浩修。檢校直閣李秉模。原任直閣徐鼎修。檢校待敎李崑秀。以次進伏。上命監董浩修等。以次承命。看檢模寫訖。命書傳敎曰。列朝御筆模寫及永陵碑石前後面御筆。方與監董閣臣。苟管董役。而時無實職。前牧使曺允亨。令該曹見窠口傳擬入。仍命退。諸臣以次退出。
정조 9년
乙巳十月二十三日申時。上御重熙堂。坐直承旨與兵曹判書入侍時。右副承旨李祖承。假注書朴蓍壽。記事官金鳳顯尹行任。兵曹判書徐有隣。以次進伏訖。上曰。昨日次對戶判事。卿則以爲。何如耶。鑄錢雖曰不欲行之。自始至終。必欲與予相較耶。渠以計士之囚禁待命。則其爲上者。自此不得責其過。而恭俟渠輩之所爲乎。若長此習。孰不可爲也。予則以爲。自卿等知朝廷之有綱有法。然後可鎭此習也。仍命兵判先退。命退諸臣以次退出。
정조 9년
行都承旨金尙集坐。行左承旨李秉模內閣直。右承旨鄭東浚坐直。左副承旨李祖承坐。右副承旨丁範祖未肅拜。同副承旨尹尙東坐直。注書金孝建仕一員未差。假注書李敬五仕直。事變假注書尹羽烈仕。
정조 9년
李秉模啓曰。明日再明日視事頉稟。傳曰。知道。
정조 9년
金尙集啓曰。同副承旨尹尙東。今日不爲仕進。卽爲牌招。何如。傳曰。允。
정조 9년
鄭東浚啓曰。合辭方張之時。兩司無詣臺之員。事甚未安。除在外疏批未下試所進去外。呈告人員竝卽牌招。何如。傳曰。允。
정조 9년
傳于鄭東浚曰。下直守令留待。
정조 9년
傳于金尙集曰。都承旨與永陵碑石監董堂上書寫模寫閣臣入侍。
정조 9년
傳于金尙集曰。課講入侍。
정조 9년
承旨前望單子入之。鄭東浚丁範祖落點。
정조 9년
傳于金尙集曰。新除授承旨。牌招察任。
정조 9년
傳于尹尙東曰。左承旨入侍。
정조 9년
金尙集啓曰。假注書洪義浩改差。代李敬五仍察廳任。何如。傳曰。允。
정조 9년
傳于尹尙東曰。軍士房承旨入侍。
정조 9년
傳于尹尙東曰。同副承旨與下直守令入侍。
정조 9년
鄭東浚。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 9년
尹尙東。以御筆碑役所言啓曰。南廟月廓豎碑處改建始役吉日。令日官推擇。則今十月二十八日辰時。先始西方。定礎。來十一月初三日午時。立柱上樑。同月初四日申時爲吉云。以此日時擧行。而告由祭同月二十八日曉頭。先爲設行。祝文中兼以豎碑之意。措辭撰出事。竝爲知委。何如。傳曰。允。南廟則以豎碑建閣之意。措辭撰出。東廟則亦以豎碑之意。二十八日行先告事由祭。以此分付該曹。祭文當親撰矣。更思二十八日。則文武科相値。問于日官。二十七日。如云吉日。則以此日爲之。更爲草記。始役時。卿等分詣監董。禁雜人禁喧譁等節。三營及兵曹。惕念知悉。可也。
정조 9년
尹尙東。以戶曹言啓曰。時御所各處墻壁垣宇雨漏處修改吉日。令日官推擇。則今月二十五日卯時爲吉云。分付紫門監。以此日時始役。而亦令本曹郞廳。監董擧行。何如。傳曰。待解凍爲之。
정조 9년
尹尙東。以禮曹言啓曰。永陵碑役各項吉日。令日官推擇。則新碑石奉詣。來十一月初一日申時。舊碑奉出同月初三日午時。豎立新碑。同月初四日申時爲吉云。以此日時擧行。而先告事由祭。初三日曉頭設行之意。知委。何如。傳曰。皆以此日擧行。
정조 9년
鄭東浚。以備邊司言啓曰。因守禦使鄭尙淳南漢軍餉壬寅條準捧事狀啓。本司覆奏批旨。有似異常例。問于該廳。更爲指一草記之命矣。依下敎。問于守禦廳。則以爲。南漢餉還。本不入於該道分數中。每年收捧之節。或自本司。別爲稟定知委。或有自本廳狀聞擧行之例。而各年未捧都數。爲三萬七千五百六十餘石。全數收捧。其勢末由。壬寅未捧。其數最多。雖只捧此一年條。已過元數之折半。而軍餉體重。故初不敢分數狀聞。只以最多一年條全數仰請。兼陳竝督之難狀。祗俟朝家之處分爲辭矣。今觀該廳所報。則其所登聞。似因昨年之例。而昨年則雖曰登稔。自是荐歉之餘。累年舊餉之一時徵捧。其勢誠難。守臣之筵稟酌定。容或無怪。至於今年。比歲稍豐。而引以爲例。狀請廟堂稟處者。事異常規。守禦使鄭尙淳推考。穀物關係軍餉。所當使之無遺盡捧。而第念近四萬舊餉。有難沒數收捧。特從最近年壬寅一年條二萬餘石依數準捧之意。分付該廳。何如。傳曰。允。
정조 9년
丁範祖。以武一所試官意啓曰。今日本所鐵箭應射擧子自天字至體字五百七十八人內。具三技入格二人。鐵箭柳葉箭兩技入格十八人。鐵箭片箭兩技入格二十九人。合爲四十九人。而日暮姑停之意。敢啓。傳曰。知道。
정조 9년
尹尙東。以武一所試官意啓曰。今日本所柳葉箭片箭應射擧子自澄字半字九十六人。二所相避移來擧子一百四十四人。禁衛營鄕軍四十五名。御營廳鄕軍五十一名內。兩技入格九人。柳葉箭入格三十五人。片箭入格五十二人。摠計前六日兩技入格九十九人。柳葉箭入格四百九十五人。片箭入格八百三十四人。都合爲一千四百二十八人。未入格爲一萬二千七百四十二人。而鐵箭仍自天字。依近例兩防牌試取之意。敢啓。傳曰。知道。
정조 9년
尹尙東。以武二所試官意啓曰。臣所今日自有字至悲字半字鐵箭應試六百七人內。入格二百七十六人。昨日入格七十一人。合爲三百四十七人矣。鐵箭旣已畢試。仍爲計劃之意。敢啓。傳曰。知道。
정조 9년
尹尙東。以義禁府言啓曰。因刑曹啓辭。出身李福良金正麟崔宗漢。移本府處之事。允下矣。李福良金正麟崔宗漢。今方待命。卽爲拿囚之意。敢啓。傳曰。知道。
정조 9년
行大司憲洪良浩。執義朴聖泰。副應校李敬一。獻納金東淵。校理李錫夏。副校理趙濟魯李太亨。修撰申耆啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。答三司曰。不允。
정조 9년
行大司憲洪良浩。執義朴聖泰。獻納金東淵啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 9년
執義朴聖泰啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默。抄選之望。亟施刊改之典。答府曰。不允。第九件事。亟停勿煩。
정조 9년
獻納金東淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟令散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春。島配之命。仍令至府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。答院曰。不允。第十四件事十五件事。亟停勿煩。
정조 9년
乙巳十月二十四日辰時。上御誠正閣。都承旨與模寫閣臣監董堂上入侍時。行都承旨金尙集。假注書朴蓍壽。記注官金健修。記事官金鳳顯。模寫閣臣李秉模李崑秀尹行任。監董堂上李文源。以次進伏訖。上命抄啓文臣課講入侍。右副承旨入侍。賤臣承命出。與抄啓文臣及試官吳載純徐浩修偕入。載純等。率應講文臣。入就拜位。行四拜禮訖。陞殿進伏。上謂文源曰。碑文則今已模寫。刻出爲幾日耶。文源曰。不過五六日矣。上奉展碑文。睿覽訖。命奉詣。仍命相地官入侍。具聖元進伏。上曰。北城山石子取用。別無利害否。聖元曰。別無利害。而道路太峻。似難運致。臣聞本牧。已多鳩聚云。不必他求矣。文源曰。北城山雜石取用事。曾有所仰達。而但今番陵役。若爲取用。則日後奸民輩。不無藉此犯手之慮。且旣有從他取石之道。北城山運石一款。置之。何如。上曰。使之往審。出於審愼之意。今若輕易許施。來頭貽弊。亦不可不深念。北城山西南面石材運致一款。置之。朝家爲陵寢工役。初欲運致。旋念來頭之弊。有此特命。置之。此後本邑人士。尤何敢犯手於此山石材。以此意。令廟堂行會畿伯處。使之嚴飭本牧。自本曹書送擧條。亦令書付壁上。以爲朝夕常目之地。可也。出擧條文源曰。永陵碑石。有待明春豎立之命。而旣已入刻之後。事體自別。役所奉安。經月閱歲。終涉未安。且今日候溫暖。奉詣改建之節。少無所妨。故敢此仰達矣。上曰。所奏甚好。迨此未凍前奉詣。仍爲改豎。極爲便當。畢刻後。卽爲擇日奉詣。卿則前期一二日。進去舊碑閣丹靑改豎碑所奉處。事役竝爲監董。待碑石奉詣準事後復命。而碑石改豎告由祭。以卿爲獻官。辭朝日受香。可也。出擧條文源曰。永陵碑石改豎之節。今方擧行。而臣旣以獻官受香。則碑石奉詣時。當令畿伯陪往。故敢此仰達矣。上曰。事面。與奉安龍亭及要彩輿有異。道伯隨詣。恐貽民邑之弊。只令都差使員。兼監役進去。各其地方則地方官眼同奉詣。道伯則豎碑日進去。與卿入來復命。可也。出擧條文源曰。臣今番本陵陵上奉審後。仍爲奉審典祀廳祭物廳。則年久頹圮。且甚窄狹。苟艱極矣。若依他陵例重修。則恐合事宜。故敢此仰達矣。上曰。今番陵役時。區劃財力。經期新建。而典祀廳體重。不可祗令軍門。全當出付。本地方。卿主管。令該邑眼同擧行。如是下敎之後。雖一木一石。決勿欲取用於民間事。申明分付。可也。出擧條仍命書傳敎曰。近來法禁解弛。陵寢。木根狼藉云。終當發遣禮郞。或史官宣傳官。抽栍摘奸。一依法典勘律。先令禮曹嚴飭。俾無犯禁。上命監董堂上先退。命李判府事入侍。賤臣承命出。與判府事李福源。偕入進伏。福源進前曰。日氣甚寒。聖體。若何。上曰。一樣矣。卿則往還之餘。能無憊損否。福源曰。王靈所曁。無事往還矣。載純曰。抄啓文臣果川縣監李顯道課講進不進單子入啓之後。謂有身病。不爲入參。雖未知病勢之如何。而其在事體。殊爲未安。推考警責。何如。上曰。依爲之。出擧條上命抄啓文臣。次次進前應講。命書傳敎曰。四書二經。次第畢講。今日講周易。諸文臣勤勞。亦云多矣。講栍則持命緩考。講說則在家條對。亦出於弛張之意。癸卯選抄啓文臣課講。自八月初次至十二月初次。皆以講義。在家條對。甲辰選則自九月初次至十二月初次。以講義。在家條對事。分付。甲辰選近日試講。姑未喫苦。有此區別。須各知悉。癸卯選文臣八月初次則坤屯蒙需訟師比小畜。再次則履泰否同人大有謙豫隨。九月初次則蠱臨觀噬嗑賁剝復無妄。再次則大畜頤大過坎离咸恒遯。十月初次則大壯晉明夷家人睽蹇解損。再次則益夬姤萃升困井革。十二月初次則鼎震艮漸歸妹豐旅巽。再次則兌渙節中孚小過旣濟未濟。十二月初次則繫辭上下傳講義。皆以御製條問書下。傡令依此條對。甲辰選九月初次則中庸第二十章。再次則自二十一章至二十二章。十月初次則自二十三章至二十四章。再次則自二十五章至二十六章。十一月初次則自二十七章至二十八章。再次則自二十九章至三十章。十二月初次則自三十一章至三十二章。御製條問。當書下。亦令依此條對。十二月再次則易說卦序卦雜卦。中庸三十三章入來應講。仍爲計劃。令內閣知悉。又命書傳敎曰。右承旨許遞。載純等考講訖。命退。諸臣以次退出。
정조 9년
乙巳十月二十四日午時。上御重熙堂。右副承旨入侍時。右副承旨李祖承。假注書朴蓍壽。記注官金健修。記事官李崑秀。以次進伏訖。上命讀公事。仍命退。諸臣以次退出。
정조 9년
乙巳十月二十四日未時。上御壽康齋。軍士房承旨入侍時。右承旨鄭東浚。假注書李敬五。記注官金健修。記事官尹行任。以次進伏訖。上曰。左承旨入侍。行左承旨李秉模承命進伏。上曰。兵判入侍。賤臣承命出。與兵曹判書徐有隣。偕入進伏。東浚退出。上曰。御筆模寫。今日幾何爲之乎。秉模曰。幾盡爲之。只餘五六字矣。上命秉模讀奏諸公事訖。命退。諸臣以次退出。
정조 9년
乙巳十月二十四日酉時。上御誠正閣。同副承旨與下直守令入侍時。同副承旨尹尙東。假注書李敬五。記注官金健修。記事官尹行任。楚山府使林濟遠。以次進伏訖。上曰。下直守令進前。濟遠進奏職姓名訖。上曰。爾新自湖中來。年事果不如昨年云乎。濟遠曰。穡事比昨年半減。蓋緣晩澇而受傷云矣。上曰。楚山。卽邊上重地。須下去善爲之也。承旨曾經楚山。果無別般弊瘼乎。尙東曰。還上最爲痼弊。民戶漸至流散。實無矯弊之道。是爲可悶矣。上曰。爲守令者。若能誠心做去。則何患乎矯捄之不得其道乎。門鑰將下。宣諭除之。仍命下直守令先退。命書公事判付。又命他承旨入侍。右承旨鄭東浚進伏。尙東退出。上命讀公事。東浚讀奏訖。命退。承史以次退出。
정조 9년
行都承旨金尙集坐。行左承旨李秉模坐。右承旨徐鼎修坐直。左副承旨鄭東浚坐。右副承旨趙興鎭坐直。同副承旨尹尙東坐。注書金孝建仕一員未差。假注書李敬五仕直。事變假注書尹羽烈仕。
정조 9년
傳于金尙集曰。軍士房承旨入侍。
정조 9년
承旨前望單子入之。徐鼎修趙興鎭落點。
정조 9년
金尙集啓曰。新除授右副承旨丁範祖。時在原春道原州地。斯速乘馹上來事。下諭。何如。傳曰。許遞。
정조 9년
傳于金尙集曰。左副承旨入侍。
정조 9년
傳于徐鼎修曰。向因訓將所奏。禁火諸具設置之後。頗有實效。雖以今日言之。昌德宮字內失火。雖是一間許。旋卽登屋撲滅。不至延燒。而冒炎挺身。不移時救火。渠輩效勞不些。武藝廳及軍校司僕下屬等。令兵曹本寺分等施賞。別軍職具純。飛登雲梯。手自撤瓦毁椽。驍健可尙。內乘李堯憲之效力。亦爲可嘉。各賜上弦弓一張。北所下屬之差備內事。誤傳字內一間許失火。至稱十四間云者。萬萬痛駭。其在徵後之道。不可尋常處之。當該衛將汰去。部將拿處。守直中官不能禁火之罪。在所當勘。令內府刊名。本案字內。係是延生門差備大內。卽令戶判待明朝看審修改事。分付。
정조 9년
傳于徐鼎修曰。長番內官李得完。承傳色差下。政院知悉。
정조 9년
金尙集。以御筆碑役所言啓曰。東廟碑石二坐磨礱之役。今已完畢。南廟碑石二坐內。一坐已爲畢役。一坐今方細沙磨正。磨礱之役。來月初一二日間。可以了畢云矣。隨其磨礱。次次入刻。似合事宜。故始刻日字。令日官推擇。則今月三十日午時爲吉云。以此日時擧行。而豎碑日字。更觀事役早晩。推擇擧行。何如。傳曰。允。
정조 9년
金尙集。以御筆碑役所言啓曰。南廟月廊改建吉日推擇草記批旨。二十八日。文武科相値。問于日官二十七日如云吉日。則以此日爲之。更草記事。命下矣。更問于日官則二十七日拘忌。三十日卯時爲吉云。以此日時擧行。東廟雖不建閣。籠臺下磚石排鋪處。東西月廊各一間土壁撤毁。與開基同日始役。事甚便當。亦以三十日卯時擧行乎。敢稟。傳曰。以此日爲之。可也。
정조 9년
金尙集。以內醫院都提調提調意啓曰。年例各殿進上臘藥所用牛黃一百部三分八里五毫。麝香二百三部九里七毫。依例竝令戶曹宣惠廳進排。而丙申新定式加進上牛黃二十二部三分。以本院春秋兩等元貢中取用。何如。傳曰。允。
정조 9년
徐鼎修。以摠戎廳言啓曰。本廳諸將官射講時。柳葉箭連五巡全布人。別單書入之意。敢啓。傳曰。知道。
정조 9년
乙巳十月二十五日辰時。上御重熙堂。左副承旨與兵曹判書入侍時。左副承旨李祖承。記事官金孝建金鳳顯尹行任。兵曹判書徐有隣。以次進伏訖。上曰。左承旨與二直提學入侍。賤臣出來傳命。左承旨李秉模。二直提學朴祐源進伏。上曰。先朝御製碑文草圖書奉入。祐源承命奉入。上經覽後。命祐源改書草圖書。秉模曰。御筆懸板。今方奉揭於內奎章閣。而標信不下。故敢達矣。上曰。當下標信矣。命退。諸臣以次退出。
정조 9년
乙巳十月二十五日午時。上御容安齋。軍士房承旨入侍時。右承旨鄭東浚。假注書李敬五。記事官李崑秀尹行任。以次進伏訖。上命書傳敎曰。左副承旨。聞有實𧏮。許遞。與未差之代。前望單子入之。待下批牌招察任。仍命退。承史以次退出。
정조 9년
乙巳十月二十五日酉時。上御容安齋。右承旨入侍時。右承旨徐鼎修。假注書李敬五。記注官金健修。記事官尹行任。以次進伏訖。上曰。右副承旨入侍。右副承旨趙興鎭。承命進伏。上曰。俄者宮廊失火。適當初昏。登時撲滅。幸不至延燒矣。興鎭曰。臣等今始聞知。不勝驚心矣。上曰。俄見兵曹草記。莫重字內事。至於誤傳之擧。北所書員。令騎郞。決棍五度事。分付。賤臣承命出傳。還入進伏。上曰。戶判率匠手。明日待令于昌德宮字內事。分付。仍命諸承旨。讀公事訖。命退。承史以次退出。
정조 9년
行都承旨金尙集坐。左承旨李亨元坐直。右承旨徐鼎修坐。左副承旨趙興鎭坐。右副承旨柳焵坐直。同副承旨尹尙東坐。注書金孝建仕一員未差。假注書李敬五仕直。事變假注書尹羽烈仕。
정조 9년
徐鼎修啓曰。明日常參經筵。取稟。傳曰。停。
정조 9년
金尙集啓曰。明日抄啓文臣課講時。何承旨進去乎。敢稟。傳曰。左承旨進去。
정조 9년
李亨元啓曰。判府事李福源。行司直鄭昌聖。漢城判尹徐浩修。兵曹參知李家煥。依下敎來待矣。傳曰。入侍。
정조 9년
承旨前望單子入之。李亨元柳焵落點。
정조 9년
兵曹口傳政事。以趙心泰爲宣傳官。副司直李秉模。
정조 9년
柳焵。以禁衛營言啓曰。來丙午正月當十一番後部左司屬慶尙右道五哨軍兵。今十二月二十五日京中逢點。依例準二朔立番之意。本道監兵使處。預爲知委。何如。傳曰。允。
정조 9년
柳焵。以禁衛營言啓曰。今十一月當十一番後部前司屬慶尙道五哨軍兵逢點實數六百五十二名。已爲點閱整齊。今十一月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 9년
柳焵。以御營廳言啓曰。本廳來十一月十二月兩朔應立後部左司屬京畿左道三哨右道二哨。合五哨軍兵六百七十名。已爲逢點整齊矣。十一月初一日。與前司軍兵替代立番後。舊軍放送之意。敢啓。傳曰。知道。
정조 9년
柳焵。以御營廳言啓曰。本廳來丙午正月二月兩朔應立後。部中司屬京畿右道三哨。黃海道二哨。合五哨軍兵。十二月二十五日。京中逢點。丙午正月初一日。與左司軍兵。當爲替代立番。趁期調送事。兩道監兵使處。依前知會之意。敢啓。傳曰。知道。
정조 9년
乙巳十月二十六日辰時。上御誠正閣。摠裁大臣諸堂入侍時。判中樞府事李福源。行司直鄭昌聖。漢城判尹徐浩修。兵曹參知李家煥。右副承旨趙興鎭。同副承旨尹尙東。假注書李敬五。記事官金鳳顯尹行任。以次進伏。上曰。抄啓文臣課講爲之。賤臣承命出傳。二提學吳載純。右承旨徐鼎修。率抄啓文臣李書九鄭東觀韓商新韓致應李亨達。入就拜位。行禮如儀訖。以次進伏。福源進前曰。朝候頗寒。聖體。若何。上曰。一樣矣。福源曰。伏聞昨夜宮廊失火。下情不勝驚駭矣。上曰。登時撲滅。不至大段矣。福源曰。臣於日昨。奉考羹墻錄凡例。則以龍飛御天歌國朝寶鑑列聖誌狀列聖御製爲主。而野史及朝臣文集。亦多採入。今此續纂。當一依原編。而野史。則挽近絶無。文集之見行者。亦不多。先以寶鑑誌狀御製。分屬諸堂。分類抄出。而文集中或有可錄者。則亦當入錄乎。上曰。依爲之。朝臣謚狀。亦爲取考。而原編中。目錄太多。或有意義相疊者。此與自上編定者有異。略加添刪。亦無不可矣。福源曰。此雖自下纂輯者。而旣已成書。進御於先朝。追後添刪。恐涉重難。就原本刪繁。則尙或無妨。而至於添載。則非但工役之浩大。事體尤似未安矣。上曰。諸堂各陳所見。可也。昌聖曰。原編雖不無若干疎漏之端。今若添入。則諸家雜出之文字收合考閱之際。工役之浩繁。時日之遲延。勢所必然。況且原書凡例。專主簡約。本文中或有釐改處外。恐不必添入矣。浩修曰。原編中字句之未穩處。不可不略加刪潤。而至於條件之添入。到今恐難遽議。但目錄分門。誠有繁亂之嫌。隨類合部。只立數十餘目。似好矣。家煥曰。原編目錄。或不無繁瑣之處。今若比類刪合。以從簡約。則誠好。而刪合之際。以其要且大者爲主。其餘各附目錄。則似好矣。上曰。依他書凡例。就原目中。比類刪附。可也。福源曰。雖不設局。而不可無廳名。何以爲之乎。上曰。然則以校正廳稱號。可也。福源曰。旣有堂上。不可無郞廳。前校理李延伋。前司諫安廷玹差下。何如。上曰。依爲之。福源曰。戶兵曹京兆堂上。旣爲本廳堂上。能書書吏。各以所帶書吏。定送紙筆墨。令戶曹量入進排。校正之命。旣下於內閣。凡有知委。令閣吏擧行。何如。上曰。依爲之。正書後考準之役。亦令內閣。以屬官中差定擧行。俾無誤字鐕書之弊。仍令芸閣活印監印堂郞。則臨時更爲稟旨。可也。出擧條命大臣諸堂先退。又命左承旨入侍。爲課講試官。行左承旨李秉模。承命進伏。鼎修興鎭先退。上曰。都承旨入侍。行都承旨金尙集進伏。上命抄啓文臣進前。書九等以次進講訖。尙集曰。明日殿試時。易書書吏。優數待令。然後可無窘束之患。而自前各司待令處。不過戶兵禮數三衙門而已。數旣不足。而能書者又絶少。臨急滾擾。事甚苟艱。此後則竝與五上司。一體捧甘。以爲使役事。定式施行。何如。上曰。依爲之。仍爲定式。在渠輩。不無弊端。此後只於庭試殿試儒生數多之時。則該房別爲稟旨。出擧條使用不必每每援例。可也。出擧條仍命退。諸臣以次退出。
정조 9년
乙巳十月二十六日巳時。上御壽康齋。右承旨入侍時。右承旨徐鼎修。假注書李敬五。記事官李崑秀尹行任。以次進伏訖。上曰。左副承旨右副承旨入侍。左副承旨鄭東浚。右副承旨趙興鎭。承命進伏。上命書傳敎曰。左承旨左副承旨許遞。前望單子入之。待下批牌招察任。又敎曰。承旨前望。以李亨元柳焵出牌事。分付。又敎曰。西北別付料軍官。今日當試射。兵判御將。待令于春塘臺事。分付。都承旨來待于明政門外事。竝爲分付。賤臣承命出傳。還入進伏。上乘輿出賓陽門。詣光政門駐輿。命都承旨入侍。行都承旨金尙集。承命進前。上曰。昨年設場於明政殿內外庭及此門外矣。今番亦欲依前爲之。而但此庭狹窄。似難整齊。以卿及右副。爲試所承旨。卿須審其形便。善爲擧行。可也。尙集曰。今番殿試儒生數少。足可整齊於內外庭。恐不必別設三處矣。上曰。卿言亦無妨矣。仍歷臨行閣失火所。命訓將戶兵判入侍。訓鍊大將具善復。戶曹判書趙㻐。兵曹判書徐有隣。承命進前。上曰。此處。卽景春殿翼廊。年久頹圮處。不可不同時修葺。卿等率匠手。指揮看檢。好矣。又命都承旨軍士房承旨。進詣明政殿庭設場處所。分排指揮。今番枝同査同官。各別擇差事。分付吏曹。可也。尙集興鎭。承命而退。仍進發詣春塘臺。陞御座。命左承旨與兵判御將入侍。左承旨李亨元。兵曹判書徐有隣。御營大將李柱國。承命進伏。上曰。宣傳官有闕之代。令該曹口傳差出。又敎曰。宣傳官李亨元移除承旨代以趙心泰擬入事。分付。又命別付料軍官扈衛軍官試射。柳葉箭騎芻各三巡。宣傳官等以次試射考講訖。命書傳敎曰。今二十一日別試射時。南行宣傳官柳和源柳葉箭三中。直赴殿試。有隣曰。直赴人員。皆以帖文施行。而南行宣傳官柳和源。訓局巡牢吳漢淑。曾於內試射入格。有直赴殿試之命。駕前別抄高景寬。亦於內試射。有直赴會試之命。而帖文姑未受出。不得憑考擧行。何以爲之乎。敢稟。上曰。竝令政院帖文成給。可也。出擧條柱國曰。前後鑄戔時。本廳貸去錢。合爲二十五萬六千四百八十九兩七戔三分。而戊戌年戶曹鑄錢。僅爲一朔中止。故只捧六萬五百九十五兩八戔。未收錢爲十九萬五千八百九十三兩九戔二分內。四萬四千三百六十二兩一戔二分。以商譯等所負銅價。因傳敎蕩減。六萬二千八百三十三兩五戔九分。匠手等所負。此則今番鑄錢時。以渠輩所食。從朔收捧。其外各色銅七萬六千一百五斤十五兩見存。而自壬辰設施之初。流伊所捧鐵品不好。更爲吹鍊。然後始可用之。當初貿鐵監官處。依戊戌年例。給五爐。使之鑄納還報。其餘未推本錢。畢鑄後。就其利條中。量宜劃給本廳。俾得蘇完之地。事甚便當。敢此仰達矣。上曰。事係本營。出擧條分付鑄錢所。可也。出擧條上曰。永陵參奉與相地官入侍。禮曹參判退去看役事。分付。賤臣承命出傳。與永陵參奉李亨正。相地官具聖元。偕入進伏。上曰。伐木形便。詳細周視。而當伐之數。果爲幾何。亨正曰。曲墻後至近礙逼處。不得不剪除。而四面限以八步。故其數似不少矣。上曰。今年爲利年乎。聖元曰。然矣。上曰。然則擇日擧行事。分付禮參。可也。仍命諸臣先退。乘輿以出。由賓陽門還內。承史以次退出。
정조 9년
行都承旨金尙集坐。左承旨李亨元坐。右承旨徐鼎修坐。左副承旨趙興鎭坐。右副承旨柳焵坐直。同副承旨尹尙東坐直。注書金孝建仕一員未差。假注書李敬五仕直。事變假注書尹羽烈仕。
정조 9년
柳焵。以都摠府言啓曰。今日入直內三廳武兼禁軍及軍兵等中中習射。請出標信。傳曰。知道。
정조 9년
趙興鎭啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 9년
柳焵啓曰。御營廳將官來言。今日本營軍兵。日次私習云矣。敢啓。傳曰。知道。
정조 9년
傳于李亨元曰。右承旨入侍。
정조 9년
以寶劍望筒。傳于趙興鎭曰。未肅拜及懸頉摠營許遞。與未差之代前望單子入之。待下批牌招察任。
정조 9년
摠管前望單子入之。都摠管韓光會尹坊。副摠管李秉鼎落點。
정조 9년
傳于趙興鎭曰。文武試當竝設。而前此武技。每有馬技之故。不得不分設於殿庭春臺矣。今番武科規矩。旣無騎芻。至於直赴人馬技。則勢將翌日試取。文科殿試。亦爲合設於春塘臺事。分付。試紙安寶試官入直。亦於靑陽門內公廨爲之。試官承牌後。待受點進詣春塘臺試所事。一體分付。
정조 9년
兵曹口傳政事。副司直趙鼎鎭李祖承。副司果曺允大。
정조 9년
以平安監司啓本平壤府囚推罪人趙命海等同推事。傳于尹尙東曰。觀此査啓。趙應鉉暗地密嗾之狀。節節綻露於趙命海之供。以此査啓。分付禁府。應鉉處。使之添問目取招。
정조 9년
以北所衛將沈定鎭汰去傳旨。傳于李亨元曰。老蔭何以詳知。此傳旨特爲分揀。
정조 9년
傳于李亨元曰。來待諸臣入侍。
정조 9년
以對讀官朴天衡趙濟魯成種仁牌不進罷職傳旨。傳于趙興鎭曰。只推。
정조 9년
以參考官洪明浩牌不進罷職傳旨。傳于尹尙東曰。只推。
정조 9년
有政。吏批。判書趙時俊受由在外。參判沈豐之牌不進。參議金宇鎭。右副承旨柳焵進。啓曰。判書趙時俊受由在外。參判沈豐之牌不進。小臣獨政未定。何以爲之。敢稟。傳曰。只出緊任。以尹長烈爲執義。兪彦脩爲司諫。權之彦權世規爲掌令。朴宗正白師謹爲持平。朴基正爲正言。李師濂爲獻納。申耆爲校理。徐美修爲修撰。成種仁鄭致淳爲副修撰。趙鼎鎭爲輔德。李祖源爲禮曹參議。李性吾爲宗簿正。承文提調李命植金華鎭金鍾秀李在協金魯鎭鄭昌聖金履素洪良浩徐浩修鄭好仁鄭民始李在簡蔡弘履尹蓍東李秉模朴祐源沈豐之李文源申大升趙時偉。
정조 9년
再政。副護軍安廷玹。副司直鄭東浚權丁範祖。僉知單具純。
정조 9년
趙興鎭啓曰。新除授應敎鄭萬始。修撰李鼎運尹序東。方在罷散中。何以爲之。敢稟。傳曰。敍用。
정조 9년
傳于尹尙東曰。修撰徐美修。本職許遞。
정조 9년
兵曹口傳政事。副司果徐美修。
정조 9년
以對讀官李錫夏牌不進罷職傳旨。傳于尹尙東曰。只推。
정조 9년
傳于尹尙東曰。旣無情勢。則侍臣參班在明。無端違牌。事極駭然。豈其畏寒而然乎。抑不知慶科科名乎。今日違牌兩司。竝罷職。仍令該府拿推。在外人許遞。前望單子入之。待下批牌招察任。朝者傳敎。呈告及未肅拜人員。竝命許遞。則兩司長官。未免獨漏。政院擧行。皆如此矣。當該承旨。爲先從重推考。
정조 9년
傳于尹尙東曰。在外及未肅拜玉堂。竝許遞。前望單子入之。待下批牌招察任。
정조 9년
以禁府都囚徒。傳于趙興鎭曰。張弼萬朴奉山金澤洙金兌丁崔以采李福良崔宗漢金正麟。保放。待日暖還囚。嚴刑決配。李端會李鎭國放。
정조 9년
以刑曹都囚徒。傳于尹尙東曰。囚徒之逐日修納。刑房法意。果何如。而近來囚徒。全不着意修正。各司罪人。必皆掩諱。不卽這這載錄。雖以今日言之。因日寒欲放輕囚。取見則時囚一人外。無載錄。寧有是理。卽遣史官摘奸以來。此後承旨。逐日分申。前後取見。復踵前習。當該典獄官員。直捧汰去拿處。傳旨承旨。若或掩置。則隨現難免重勘。該房院吏。當杖配。以此載之該房故事。該曹該署謄錄。且以該房言之。日氣猝寒。則囚徒事。當申飭修正。而應上之修正本。何時下敎。今始入啓。今之該房。可謂寶臣之罪人。爲先從重推考。
정조 9년
洪忠監司狀啓。罪人李邦喆配所。定於隣道。惶恐俟勘事。傳于柳焵曰。勿待罪事。回諭。
정조 9년
李亨元。以禮曹言啓曰。觀此全羅監司李在學。南原幼學崔天奎。同府故學生李漢相等孝行査實狀啓。則參諸邑報。跋其己見。竝令該曹稟處矣。蓋此崔天奎。則以六旬鄕老。有一村推譽。父母兩喪。能盡哭墓之哀。兄弟三人。又有同爨之樂。孝友行誼。足可嘉尙。而鬼火導前猛虎護行之說。未可信驗。且生者褒揚。尤係難愼云。則雖以純實之行。略有一鄕之稱。莫重恩典。不可輕議。上言內辭緣。今姑置之。至於李漢相則斷指於兩親之病。滅生於初朞之時。至今爲邑人之傳誦。可知有平日之行誼。而飛鳥落庭。孝子名峴等。說俱無可驗。今過五十年之久。無由採實。則雖以一二人之言。遽然請褒。且上言辭意。與同府崔天奎孝行請褒上言。互用文字。行蹟相同。疑訝猥屑。有不可輕議於重典云矣。飛鳥名現等說。雖或歸之於傅會疑似之言。而斷指滅生。眞有邑人之傳誦。則平日行誼。推此可知。豈可以行蹟相同。事在久遠。仍使之泯沒無稱。置之於落莫之境乎。旌復重典。雖不可比議。食物。令本道道臣題給其奉祀人。以示朝家激勸之意。恐似得宜。而亦係恩典。不敢擅便。上裁。何如。傳曰。依草記施行。
정조 9년
禁府啓目。慶熙宮衛將劉興澤原情云云。傳旨內辭緣。泛稱遲晩。刑推得情。何如。判付啓。汰去。令兵判決棍次放送爲良如敎。
정조 9년
尹尙東。以兵曹言啓曰。因義禁府啓目。慶熙宮衛將劉興澤汰去。令兵判決棍次放送事。判下矣。依判下。劉興澤決棍十度之意。敢啓。傳曰。知道。
정조 9년
李亨元。以兵曹言啓曰。今番庭試武科初試時。一所榜目中。忠義衛李雲瑞父千守。以千壽書塡。二所榜目中。別武士朴奉玉。以鳳玉書塡。兼司僕金正喆。以衡喆書塡。莫重榜目。不能審察。致有此誤書之擧。當該試官。竝推考警責。原榜目改付標以入之意。敢啓。傳曰。知道。
정조 9년
尹尙東。以兵曹言啓曰。前後直赴殿試捧承傳人轎子陪金世完等二百十三人及直赴會試人武藝別監金大行等三十六人。隨其錄名。竝依例許赴於明日庭試殿試之意。敢啓。傳曰。知道。
정조 9년
李亨元。以兵曹言啓曰。來十一月初三日景慕宮冬享大祭親行時。以何營軍兵隨駕。何營軍兵留陣。而禁軍及馬步軍幾番幾哨磨鍊乎。敢稟。傳曰。訓將率內外各營入直步軍禁衛出番鄕軍二哨。三營入直馬軍隨駕。爲先後廂。內營各留二十名。外營各留十名。禁軍二番隨駕。留陣置之。
정조 9년
李亨元。以兵曹言啓曰。依下敎。東所書員崔延慶。北所書員金光喆。司僕寺巨達朴尙根金命乭等。拿入査問。則北所書員金光喆所供內以爲。某差備後失火之說。聞於東所書員。而傳于南所書員以爲。轉告兵曹云。東所書員崔延慶所供內以爲。渠則聞於禁火器械催促次出來之司僕巨達云。故與巨達朴尙根金命乭等。使之面質。則尙根命乭所供內。以爲昨夜救火時。初無出來催促之事云。故崔延慶處。更以某人指的以告之意。嚴加盤問。則所供內。昏黑倉卒之際。只聞其語音。不辨其面貌。雖有服色之彷彿者。而不能指的以告。則其誤聽而誤傳之罪。萬死無惜。遲晩納招云矣。莫重差備內失火處所。初不詳知。致有誤傳之擧。東所書員崔延慶。令該曹從重科治。臣等亦不無只憑口告徑先草記之失。惶恐待罪之意。敢啓。傳曰。知道。勿待罪。
정조 9년
柳焵。以司僕寺一二提調意啓曰。明日親臨殿試時。本寺正當爲進輿。差備正有闕代。令該曹口傳差出。以爲差備之地。何如。傳曰。允。
정조 9년
吏曹口傳政事。以李延伋爲司僕正。
정조 9년
李亨元。以司僕寺一二提調意啓曰。依下敎。理馬養馬巨達三十四名處。米各二斗分給之意。敢啓。傳曰。知道。
정조 9년
尹尙東。以禁衛營言啓曰。明日親臨春塘臺文武科殿試時。依兵曹節目。本營出番鄕軍二哨。千摠宋載岳。把摠朴晉煥。哨官元仁謙沈禹相率領。設布帳外環圍。而事畢後。待標信罷出之意。敢啓。傳曰。知道。
정조 9년
尹尙東。以御營廳言啓曰。今十月二十八日春塘臺親臨文武科殿試時。依兵曹節目。出番鄕軍二哨。領軍千摠鄭忠達。把摠安允奭。哨官金啓漢陳澤文率領。設布帳外排立。而事畢後。待標信撤罷之意。敢啓。傳曰。知道。
정조 9년
趙興鎭。以義禁府言啓曰。時囚罪人張弼萬朴奉山金澤洙金兌丁崔以采李福良崔宗漢金正麟。保放。待日暖還囚。嚴刑決配。李端會李鎭國放送事。命下矣。張弼萬朴奉山金澤洙金兌丁崔以采李福良崔宗漢金正麟等。竝保放。李端會李鎭國等放送之意。敢啓。傳曰。知道。
정조 9년
刑曹啓目。粘罪人宋大京。依前同推。期於取服。白召史段。嚴刑懲後之意。分付道臣。何如。判付啓。依回啓。施行爲旀。言雖爽實。事屬爲夫。刑則過矣。決杖放送事。分付爲良如敎。又啓目。粘罪人扈聖龍。各別嚴刑。期於取服。何如。判付啓。如是分首從。可合獄體。依回啓。施行爲良如敎。
정조 9년
行大司憲洪良浩。司諫兪彦脩。副應敎李敬一。掌令權之彦。獻納李師濂。校理申耆。副校理李太亨趙濟魯。副修撰成種仁啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。答三司曰。不允。
정조 9년
行大司憲洪良浩。司諫兪彦脩。掌令權之彦。獻納李師濂啓曰。請養遂獻遂。竝令王府設鞫嚴問。還寢會遂絶島定配之命。仍令王府。設鞫得情。請還寢李觀源。定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人炯采。亟命王府。夬施孥戮之典。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 9년
掌令權之彦啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春。島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默。抄選之望。亟施刊改之典。措辭竝見上新除授掌令權世規。時在原春道原州地。請斯速乘馹上來事。下諭。答府曰。不允。第九件事。亟停勿煩。下諭事。依啓。
정조 9년
獻納李師濂啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。答院曰。不允。第十四件事。第十五件事。亟停勿煩。
정조 9년
行判中樞府事徐命善箚曰。伏以。臣素抱奇疾。到老愈劇醜穢之症。雖不敢覼縷悉陳。而惟是籧篨之形。最妨動作。冷氣衝亘則須臾不能立。血暈流遍則咫尺不能步。卽地昏仆。忍耐不得。此是六年前濱危之疾。而今又再發矣。浹旬跨望。劇歇無常。前後逋慢之罪。無非一疾之所使。而方當親臨試士之日。身帶保護之任。未伸起居之忱。考官召命。亦不免坐違。病裏惶隕。求死不得。玆敢略搆短箚。仰瀆宸嚴。伏乞亟命重勘。以肅朝綱。仍令臣隨便調息。獲保殘喘。不勝幸甚。取進止。答曰。省箚具悉。俄於史官傳諭。已及之。卿須安心勿辭。益加愼攝焉。
정조 9년
大司諫洪秉纘疏曰。伏以。臣丐遞而蒙恩遞。乞暇而受恩暇。覲耿光於逖違之餘。省先隴於久曠之際。私願畢伸。感祝罙切。卽宜限內入城。以供職事。而宿疾添感。淹滯鄕廬。此際薇垣新命。忽又及於如臣無似。除旨纔下。馹召繼降。臣於是。惝恍怵惕。罔知所以自措也。噫。臣之見職。古所謂諫議大夫也。獻替補闕。激揚風采。顧何等重任。而臣之前此濫叨。徒玷名器。曾無一言建白。以效匪躬之節。至今反省。愧汗沾背。又何敢謂以宿趼。便作儻來。揚揚冒進於臺端一步之地乎。且臣素抱貞疾。已蒙聖明之垂燭。而寒程往來。一倍苦劇。鞍馬纔缷。床笫是委。諸般證情。實無蠢動之勢。見今合辭方張之日。末由趨命。逋慢之罪。溺職之失。尤無容自逭。伏乞天地父母。俯賜諒察。亟削臣職。仍治臣罪。以肅朝綱。以警具位焉。臣方丐免之不暇。詎敢他說之拖引。而義在沐浴。終難泯默。敢此附陳。噫嘻痛矣。亂逆之變。何代無之。而豈有如昨秋今春之窮凶極惡愈出愈憯者哉。英恭之逆。實是開闢所無。而瑮福等諸賊。亦係往牒未有。臣於伊時。待罪外藩。沬血之討。序立之列。俱不得與焉。徒增骨顫而膽掉。髮豎而眦裂。憂憤莫洩。一天忍戴。有臣如此。生不如死。臣之復叨是職。今爲八年之久。而舊逆尙在故紙。新孽又已盈軸。國榮之逆節滔天。浮於獜謙德相之陰謀不軌。倍於能量。馴致湖兇海孽。幻影接踵。澤賊白逆。連腸締肚。蚪蚓之互結。鬼蜮之閃忽。式繁其徒。醞釀闖發。無歲無之。甚至於千萬古所未聞所未覩之逆而極矣。靜言厥由。則根柢於龜柱。窩窟於鄭妻。而天討不嚴。常刑未加。乃反自海而陸。自島而畿。一任其喙息於覆載之間。古今天下。寧有是哉。顧今君讐國賊。便同無故。而聖明雍容於上。廷臣玩愒於下。莫聞龍蛇之歸化。未見鷹鸇之必逐。隄防漸壞。義理益晦。至若逆節昭著。而擧朝咸討者。兇疏叵測。而國人齊憤者。不惟不施典刑。乃復設爲禁條。使之偃息自在。莫敢誰何。此固有憾於大聖人處分。而惟彼尹得孚李魯春之負犯情跡。俱係國是之所不容。王章之所難貸。而有若微眚雜犯姑惟捨之者然。其爲獄體之乖當。容有極哉。噫。爲今日臣子者。凡於誅討之擧。正宜碎首天陛。以死爭執。快伸劓殄之律。少紓神人之憤。而伈俔度日。姑息爲計。駸駸然胥淪於長夜之域。以致兇徒覬覦。逆孽縱恣。至有賊傔之妻。敢事鳴冤。尤豈不大可寒心哉。向使适雲之例。克施而無閼。恒英之誅。卽擧而不饒。則復豈有此等變怪乎。嗚呼。雨露霜雪。莫非敎也。而竊覸我殿下近日懲討之政。專尙雨露涵育之澤。終欠霜雪廓淸之威。王綱幾至解紐。輿情轉益咈鬱。上干于天。仁愛告警。日前雷異。未必不由於此。則在殿下對越弭災之道。固當一朝奮發。揮廓乾斷。而絲綸之間。徒示兢惕之意。施措之際。未有踐履之實。臣愚死罪。竊不勝其慨然也。伏願聖上。追旣往太寬之失。戒方來無窮之患。亟允三司之請。夬洩一國之憤。以杜禍本。以淑世敎焉。臣無任云云。省疏具悉。所陳。悉諭諸批。爾其勿辭察職。
정조 9년
乙巳十月二十七日辰時。上御誠正閣。同副承旨與來待諸臣入侍時。同副承旨尹尙東。假注書李敬五。記事官金鳳顯李崑秀。校正堂上鄭昌聖徐浩修李家煥。禮曹參判李文源。永陵參奉李亨正。相地官具聖元。以次進伏訖。上曰。左承旨右副承旨入侍。出榻敎左承旨李亨元。右副承旨柳焵。承命進伏。上曰。陵上至近處。蔭翳之木當伐者。果爲幾株。而樹之大小。亦如何。亨正曰。其中最大者。不過一握。當伐之數。姑未的知爲幾株。而亦似無多矣。上曰。雖非大木。咫尺剪伐。得無未安之慮否。聖元曰。樹蔭。最妨於莎草。雖以堪輿家論之。恐無如何之慮矣。上曰。爾等之言。亦似然矣。伐木之際。審其形便。詳愼爲之。可也。文源曰。永陵曲墻後三面陰翳木。當爲剪除。而吉日。令日官推擇。則來十一月初三日卯時爲吉云。故以此日時。纔已稟定。今番本陵豎碑時。告由祭祝文中。以此措辭添入之意。知委。何如。上曰。以此日擧行。告由祭文中。措辭添入。可也。出擧條文源曰。敬陵碑文年月日相左事。旣有大臣收議施行之敎。臣曹所當依例草記擧行。而臣意則元陵因山日字。碑石入刻後。退定他日。故以小註添刻於碑石末端。此爲可據之例。敬陵碑石。亦依此例。以小字追刻。似無所妨。而事係莫重。何以爲之乎。敢稟。上曰。卿言甚好。以小註添刻爲定。且有可據之例。待明春。自本曹擇日草記。可也。出擧條上謂昌聖等曰。御製篇帙。幾至五千餘編其間抄出。果爲幾何。昌聖曰。卽今抄出者。幾爲五分之一矣。上曰。然則不多日內。可盡抄錄。而卿等各自抄出。合編之際。何以善成乎。昌聖等曰。摠裁大臣。抄出目錄後。臣等逐條分類。相議編次。則恐似無難矣。上曰。試官牌去來知入。賤臣承命書入。上命書傳敎曰。明日殿試侍臣。不可不備員。在外及呈告人員。竝許遞。政官牌招開政。待下批牌招察任。又命書判府事徐命善箚批。仍命退。諸臣以次退出。
정조 9년
乙巳十月二十七日巳時。上御容安齋。右承旨入侍時。右承旨徐鼎修。假注書李敬五。記事官李崑秀尹行任。以次進伏訖。上命書傳敎曰。明日開門。差早爲之。儒生。開東時整齊殿座前。先爲頒紙。又命書傳敎曰。文武試。明日勢難畢試。當仍留春塘臺。畢試後還內。文所試官及閣臣承史侍衛。別省記入直。又命書傳敎曰。明日科次易書之際。必致經夜。讀券官一望。對讀官二望。加望擬入。仍卽出牌。武試則丹楓亭分所試官。依例以七望擬入。亦卽出牌。又命試官望筒催促入之。仍命退。承史以次退出。
정조 9년
行都承旨金尙集齋宿。左承旨李亨元齋宿。右承旨徐鼎修齋宿。左副承旨趙興鎭齋宿。右副承旨柳焵齋直。同副承旨尹尙東齋直。注書金孝建齋宿一員未差。假注書李敬五齋直。事變假注書尹羽烈仕。
정조 9년
傳于李亨元曰。侍衛軍兵毛具。
정조 9년
三司前望單子入之。大司憲李聖圭。大司諫洪秀輔。執義朴聖泰。掌令安廷玹。持平金熙朝申馥。正言韓商新。應敎鄭萬始。修撰李鼎運尹序東。副修撰李東稷落點。
정조 9년
李亨元啓曰。新除授執義朴聖泰。方在罷散中。何以爲之。敢稟。傳曰。敍用。
정조 9년
李亨元啓曰。領敦寧鄭存謙。又使錄事來言。罪在罔赦。獨逭譴勘。雖承勿待命之敎。尤萬萬惶悚。求死不得。不敢退伏私次。惟願遄被嚴誅云。係是大臣去就。敢啓。傳曰。勿待命事。遣史官傳諭。
정조 9년
吏曹口傳政事。以李亨正爲尙瑞直長。
정조 9년
趙興鎭。以永陵碑石監董堂上言啓曰。本陵碑石前後面入刻之役。今日申時。已爲了畢。仍卽印出之意。敢啓。傳曰。知道。